b'\n_START_ARTICLE_\nAlbert Claude\n_START_PARAGRAPH_\nAlberas Klodas (pranc. Albert Claude 1899 m. rugpj\xc5\xab\xc4\x8dio 23 d. Longlieras prie Neuf\xc5\xa1ato, Pranc\xc5\xabzija \xe2\x80\x93 1983 m. gegu\xc5\xbe\xc4\x97s 22 d. Briuselis) \xe2\x80\x93 Belgijos biochemikas, Nobelio fiziologijos ir medicinos premijos laureatas.\n_START_SECTION_\nBiografija\n_START_PARAGRAPH_\nStudijavo medicin\xc4\x85 Lje\xc5\xbeo universitete, 1928 m. medicinos daktaras. 1928\xe2\x80\x931929 m. dirbo Berlyne ir Kaizerio Vilhelmo institute Daleme. Nuo 1929 dirbo Rokfelerio universitete Niujorke, nuo 1949 m. J. Bordet instituto Briuselyje direktorius, profesorius. Nuo 1971 m. d\xc4\x97st\xc4\x97 Leuveno katalik\xc5\xb3 universitete, nuo 1972 m. universiteto L\xc4\x85steli\xc5\xb3 biologijos ir onkologijos laboratorijos direktorius.\n_START_SECTION_\nMokslin\xc4\x97 veikla\n_START_PARAGRAPH_\nPatobulino ir pritaik\xc4\x97 diferencin\xc4\xaf centrif\xc5\xabgavim\xc4\x85 tirti l\xc4\x85stel\xc4\x97ms, i\xc5\xa1skyr\xc4\x97 daug ribonukleor\xc5\xabg\xc5\xa1\xc4\x8di\xc5\xb3 turin\xc4\x8dias subl\xc4\x85stelines daleles (Klodo mikrosoma). Nustat\xc4\x97, kad mitochondrijose vyksta oksidacijos reakcijos ir i\xc5\xa1siskiria energija. Vienas pirm\xc5\xb3j\xc5\xb3 1940 m. panaudojo elektronin\xc4\xaf mikroskop\xc4\x85 l\xc4\x85stel\xc4\x97ms tirti ir pirmasis padar\xc4\x97 j\xc5\xb3 elektronogramas._NEWLINE_1974 m. jo veikla kartu su Kristianu de Duve ir D\xc5\xbeord\xc5\xbeu Palade \xc4\xafvertinta Nobelio fiziologijos ir medicinos premija.'